શ્રી શ્રી અમિતાભ બચ્ચને કાલિયા ફિલ્મમાં ‘હમ જહાં ખડે રહેતે હૈ, લાઈન વહીં સે શુરુ હોતી હૈ’ કહીને પોતપોતાની આગવી લાઈન ઊભી કરવાનો દિવ્ય સંદેશ આપ્યો હતો. આજની તારીખમાં ધુરંધર લોકો જ્યાં ઉભા રહે ત્યાં પોતાની અલગ લાઈન બનાવે છે. લાલુ પ્રસાદ યાદવને આમ તો અમિતાભ સામાન્ય અભિનેતા લાગે છે, પણ અમિતાભની પોતાની લાઈન શરુ કરવાની વાત લાલુ સહિત બીજાં ઘણાં પ્રાદેશિક નેતાઓને ગમી જતાં એમણે જાત જાતના પક્ષ રચી પોતપોતાની અલગ લાઈન ઊભી કરી છે. પણ અનેક લાઈન હોય ત્યારે જેમ ગૂંચવાડા ઉભા થાય તેમ પોલિટિક્સમાં પણ ગૂંચવાડા ઉભા થતાં આવી લાઈનોમાંથી એક મોટી લાઈન બનાવવા માટે લાઈન મૅનેજમેન્ટ નામની નવી ડિસીપ્લીન ઊભી થઈ છે. અમિતાભના એક સમયના મિત્ર અમર સિંહે આ લાઈન મૅનેજમેન્ટના અભ્યાસક્રમમાં પ્રોફેસર તરીકે સારું નામ કાઢ્યું છે. લાઈન મૅનેજમેન્ટના આ કોર્સમાં હોર્સ ટ્રેડીંગ એ મુખ્ય વિષય તરીકે ભણાવાય છે. જો કે અત્રે એ ચોખવટ કરવી જરૂરી છે કે કોઈ પણ યુનિવર્સીટીએ આ કોર્સને હજી માન્યતા આપી નથી.